section_heading: Liga naroda
paragraph_text: Francuzi su i nadalje tragali za miroljubivim rješenjem spora. Oni su iz strateških razloga željeli sačuvati neku vrst savezništva s Italijom, tako da se ona ne pridruži Trećem Reichu, slično se ponašala i Britanija. Od svih tadašnjih velikih sila jedino je SSSR zatražio uvođenje radikalnih sankcija Italiji, zabranom isporuke nafte. Taj zahtjev je uznemirio Italiju te se ona obratila Francuskoj za pomoć, da se taj radikalni zahtjev odbaci u Društvu naroda. Francuska je lukavo zaključila da bi nešto mogla polučiti iz tog sukoba, pa je na brzinu skovala tajni plan o miroljubivom rješenju sukoba na Rogu Afrike i uz pomoć Britanije ga izložila zaraćenim stranama (Plan Hoare-Laval). Plan se sastojao od toga da bi njime polovica Etiopije bila ustupljena Italiji. Konkretno pokrajine Ogaden, Tigraj kao i Danakil. Zauzvrat bi Etiopija dobila jedan uzak koridor s izlazom na more. Plan se izjalovio kad je dospio do pariških novina, tako da su se ga odrekli i sami predlagači, a Etiopija i Italija su ga odbile.